CELEX: 32020D1502
Language: da
Date: 2020-10-15 00:00:00
Title: Kommissionens afgørelse (EU) 2020/1502 af 15. oktober 2020 om interne regler vedrørende underretning af registrerede og begrænsning af visse af deres rettigheder i forbindelse med Kommissionens behandling af personoplysninger i den samarbejdsmekanisme, der er indført ved Europa-Parlamentets og Rådets forordning (EU) 2019/452

16.10.2020   
               
               
                  DA
               
               
                  Den Europæiske Unions Tidende
               
               
                  L 342/25
               
            
         KOMMISSIONENS AFGØRELSE (EU) 2020/1502
         af 15. oktober 2020
         om interne regler vedrørende underretning af registrerede og begrænsning af visse af deres rettigheder i forbindelse med Kommissionens behandling af personoplysninger i den samarbejdsmekanisme, der er indført ved Europa-Parlamentets og Rådets forordning (EU) 2019/452
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde, særlig artikel 249, stk. 1, og
         ud fra følgende betragtninger:
         
                     (1)
                  
                  
                     Ved Europa-Parlamentets og Rådets forordning (EU) 2019/452 (1) blev der indført en mekanisme for samarbejde mellem Kommissionen og medlemsstaterne for så vidt angår udenlandske direkte investeringer. Denne mekanisme er baseret på udveksling af oplysninger, der kan omfatte personoplysninger som omhandlet i artikel 3, stk. 1, i Europa-Parlamentets og Rådets forordning (EU) 2018/1725 (2). Formålet med samarbejdsmekanismen er at give hver medlemsstat mulighed for at undersøge, om en udenlandsk direkte investering i en anden medlemsstat vil kunne påvirke dens sikkerhed eller offentlige orden, og at give Kommissionen mulighed for at undersøge, om en udenlandsk direkte investering vil kunne påvirke sikkerheden eller den offentlige orden i mere end én medlemsstat.
                  
               
                     (2)
                  
                  
                     De kategorier af personoplysninger, der behandles af Kommissionen med henblik på screening af udenlandske direkte investeringer i medlemsstaterne og for at sikre effektiviteten af den samarbejdsmekanisme, der er indført ved forordning (EU) 2019/452, omfatter identifikations- og kontaktoplysninger, erhvervsmæssige oplysninger og oplysninger vedrørende udenlandske direkte investeringer.
                  
               
                     (3)
                  
                  
                     Personoplysningerne vil blive opbevaret af Kommissionens tjenestegrene med ansvar for screeningaktiviteten, så længe det er nødvendigt for medlemsstaternes screening af udenlandske direkte investeringer og for at sikre, at samarbejdsmekanismen fungerer, og personoplysningerne vil blive lagret i et sikret elektronisk miljø for at forhindre ulovlig adgang til eller videregivelse af oplysninger til personer uden for Kommissionen (3).
                  
               
                     (4)
                  
                  
                     Under udførelsen af sine opgaver er Kommissionen forpligtet til at overholde fysiske personers rettigheder med hensyn til behandling af personoplysninger, jf. artikel 8, stk. 1, i Den Europæiske Unions charter om grundlæggende rettigheder og artikel 16, stk. 1, i traktaten om Den Europæiske Unions funktionsmåde, samt de rettigheder, der er fastsat i forordning (EU) 2018/1725. Samtidig er Kommissionen forpligtet til at overholde de strenge fortrolighedsregler, der er omhandlet i artikel 10 i forordning (EU) 2019/452.
                  
               
                     (5)
                  
                  
                     I visse tilfælde er det nødvendigt at forene de registreredes rettigheder i henhold til forordning (EU) 2018/1725 med behovet for en effektiv samarbejdsmekanisme samt at sikre, at andre registreredes grundlæggende rettigheder og frihedsrettigheder overholdes fuldt ud. Med henblik herpå fastsættes det i artikel 25, stk. 1, i forordning (EU) 2018/1725, at Kommissionen har mulighed for at begrænse anvendelsen af artikel 14-17, 19, 20 og 35 i forordning (EU) 2018/1725 samt gennemsigtighedsprincippet i artikel 4, stk. 1, litra a), for så vidt bestemmelserne heri svarer til de rettigheder og forpligtelser, der er fastsat i nævnte forordnings artikel 14-17, 19 og 20.
                  
               
                     (6)
                  
                  
                     Unionens fælles handelspolitik kræver, at Kommissionen effektivt og virkningsfuldt udfører sine opgaver inden for rammerne af samarbejdsmekanismen. For at gøre dette, og samtidig overholde standarderne for beskyttelse af personoplysninger i henhold til forordning (EU) 2018/1725, er det nødvendigt at vedtage interne regler, hvorefter Kommissionen kan begrænse de registreredes rettigheder i overensstemmelse med artikel 25 i forordning (EU) 2018/1725.
                  
               
                     (7)
                  
                  
                     Disse interne regler bør omfatte alle de databehandlingsaktiviteter, som Kommissionen udfører i forbindelse med udøvelsen af sine funktioner inden for rammerne af den samarbejdsmekanisme, der er indført ved forordning (EU) 2019/452, fra det tidspunkt, hvor den modtager oplysninger om de pågældende udenlandske direkte investeringer.
                  
               
                     (8)
                  
                  
                     For at efterkomme artikel 14, 15 og 16 i forordning (EU) 2018/1725 bør Kommissionen underrette alle enkeltpersoner om de aktiviteter, der indebærer behandling af deres personoplysninger og af deres rettigheder på en gennemsigtig og sammenhængende måde i form af databeskyttelsesmeddelelser, der offentliggøres på Kommissionens websted. Hvor det er relevant, bør Kommissionen indføre yderligere sikkerhedsforanstaltninger for at sikre, at de registrerede underrettes individuelt i et passende format.
                  
               
                     (9)
                  
                  
                     Med mindre andet er fastsat i artikel 14, stk. 5, og artikel 16, stk. 5, i forordning (EU) 2018/1725, har Kommissionen på grundlag af artikel 25 i nævnte forordning mulighed for at begrænse underretningen af de registrerede om behandlingen af deres personoplysninger og anvendelsen af deres andre rettigheder med henblik på at beskytte Kommissionens beføjelser til at foretage analyser og procedurer vedrørende screening af udenlandske direkte investeringer eller samarbejdsmekanismen i henhold til forordning (EU) 2019/452. I denne forbindelse kan det være nødvendigt, at Kommissionen begrænser anvendelsen af disse rettigheder og forpligtelser i henhold til nævnte forordnings artikel 25, stk. 1, litra a), c), d), g) og h). Dette kan være nødvendigt, hvis formålet med Kommissionens analyser og procedurer vedrørende screening af udenlandske direkte investeringer eller samarbejdsmekanismen i forbindelse med en effektiv gennemførelse af Unionens fælles handelspolitik ellers bringes i fare.
                  
               
                     (10)
                  
                  
                     Desuden kan Kommissionen for at bevare et effektivt samarbejde være nødsaget til at begrænse anvendelsen af de registreredes rettigheder for at beskytte behandlingen i andre af Unionens institutioner, organer, kontorer og agenturer eller hos medlemsstaternes myndigheder. Kommissionen kan gøre dette i en situation, hvor formålet med en sådan begrænsning iværksat af en anden af Unionens institutioner, organer, kontorer eller agenturer eller af en medlemsstats myndighed ville blive bragt i fare, hvis Kommissionen ikke anvendte en tilsvarende begrænsning med hensyn til de samme personoplysninger. Med henblik herpå bør Kommissionen rådføre sig med de pågældende institutioner, organer, kontorer, agenturer og myndigheder om det relevante grundlag for indførelse af begrænsninger samt disses nødvendighed og proportionalitet.
                  
               
                     (11)
                  
                  
                     Kommissionen kan være nødsaget til at begrænse underretningen af de registrerede og anvendelsen af andre af de registreredes rettigheder i forbindelse med personoplysninger modtaget fra medlemsstaterne eller andre parter, hvad enten det er anonyme eller identificerede kilder, hvis det er nødvendigt af hensyn til medlemsstaternes nationale sikkerhed, offentlige sikkerhed og forsvar, jf. artikel 25, stk. 1, litra a), i forordning (EU) 2018/1725, eller Unionens institutioners og organers interne sikkerhed, jf. artikel 25, stk. 1, litra d), i nævnte forordning. Unionens institutioners og organers interne sikkerhed kan være truet, navnlig i de tilfælde, hvor udenlandske direkte investeringer vil kunne påvirke projekter eller programmer af interesse for Unionen ud fra hensyn til sikkerheden eller den offentlige orden.
                  
               
                     (12)
                  
                  
                     Det kan også være nødvendigt for Kommissionen at begrænse underretningen af de registrerede og anvendelsen af andre af de registreredes rettigheder i forbindelse med personoplysninger, der modtages fra medlemsstaterne, tredjelande eller internationale organisationer, med henblik på at samarbejde med medlemsstaterne, disse tredjelande eller organisationer og dermed beskytte et vigtigt mål i Unionens almene interesse, som omhandlet i artikel 25, stk. 1, litra c), i forordning (EU) 2018/1725. I visse tilfælde kan den registreredes grundlæggende rettigheder imidlertid tilsidesætte hensynet til det internationale samarbejde.
                  
               
                     (13)
                  
                  
                     Hvis det er nødvendigt af hensyn til en kontrol-, inspektions- eller reguleringsfunktion i forbindelse med Kommissionens offentlige myndighedsudøvelse, når den udfører sine opgaver inden for rammerne af den samarbejdsmekanisme, der er indført ved forordning (EU) 2019/452, kan Kommissionen derfor være nødsaget til at begrænse underretningen af de registrerede og anvendelsen af andre rettigheder, jf. artikel 25, stk. 1, litra g), i forordning (EU) 2018/1725.
                  
               
                     (14)
                  
                  
                     Desuden kan Kommissionen være nødsaget til at begrænse underretningen af de registrerede og anvendelsen af andre af de registreredes rettigheder i forbindelse med personoplysninger modtaget fra anonyme eller identificerede kilder, såsom informanter, der kræver beskyttelse af deres rettigheder og frihedsrettigheder, jf. artikel 25, stk. 1, litra h), i forordning (EU) 2018/1725.
                  
               
                     (15)
                  
                  
                     Kommissionen har derfor fastsat, at de hensyn, der er anført i artikel 25, stk. 1, litra a), c), d), g) og h), i forordning (EU) 2018/1725, kan udgøre begrundelser for begrænsninger, som det kan være nødvendigt at anvende på behandling af oplysninger, der udføres inden for rammerne af Kommissionens analyser og procedurer vedrørende screening af udenlandske direkte investeringer eller den samarbejdsmekanisme, der er indført ved forordning (EU) 2019/452.
                  
               
                     (16)
                  
                  
                     Enhver begrænsning, der anvendes på grundlag af denne afgørelse, bør være nødvendig og forholdsmæssig under hensyntagen til risiciene for registreredes rettigheder og frihedsrettigheder.
                  
               
                     (17)
                  
                  
                     Kommissionen bør behandle alle begrænsninger på en gennemsigtig måde og registrere enhver anvendelse i det tilhørende registreringssystem.
                  
               
                     (18)
                  
                  
                     Kommissionen behandler personoplysninger i henhold til forordning (EU) 2019/452 i fællesskab med medlemsstaternes kompetente myndigheder. Kommissionens vurdering og procedurer i forbindelse med screening af udenlandske direkte investeringer eller samarbejdsmekanismen gennemføres gennem forskellige tjenester, men det primære ansvar for koordinering påhviler det generaldirektorat, der er ansvarligt for handel.
                  
               
                     (19)
                  
                  
                     I henhold til artikel 25, stk. 8, i forordning (EU) 2018/1725 kan den dataansvarlige udsætte, undlade eller afvise at underrette den registrerede om årsagerne til anvendelsen af en begrænsning, hvis underretningen på nogen måde ville ophæve virkningen af begrænsningen. Dette gælder navnlig begrænsninger af de rettigheder, der er omhandlet i artikel 16 og 35 i nævnte forordning.
                  
               
                     (20)
                  
                  
                     Kommissionen bør jævnligt evaluere de indførte begrænsninger for at sikre, at de registreredes ret til at blive informeret, jf. artikel 16 og 35 i forordning (EU) 2018/1725, kun begrænses, så længe begrænsningerne er nødvendige, for at Kommissionen kan udføre analyser og procedurer vedrørende screening af udenlandske direkte investeringer eller samarbejdsmekanismen.
                  
               
                     (21)
                  
                  
                     Hvis andre af de registreredes rettigheder begrænses, bør den dataansvarlige i hvert enkelt tilfælde vurdere, om det vil være til skade for formålet at underrette om begrænsningen.
                  
               
                     (22)
                  
                  
                     Kommissionens databeskyttelsesrådgiver bør foretage en uafhængig evaluering af anvendelsen af begrænsninger med henblik på at sikre, at denne afgørelse overholdes.
                  
               
                     (23)
                  
                  
                     For at gøre det umiddelbart muligt for Kommissionen at begrænse anvendelsen af visse rettigheder og forpligtelser i overensstemmelse med artikel 25 i forordning (EU) 2018/1725 for ikke at bringe analyser og procedurer vedrørende screening af udenlandske direkte investeringer eller den samarbejdsmekanisme, der er indført ved forordning (EU) 2019/452, i fare, bør denne afgørelse træde i kraft på tredjedagen efter offentliggørelsen i Den Europæiske Unions Tidende.
                  
               
                     (24)
                  
                  
                     Den Europæiske Tilsynsførende for Databeskyttelse er blevet hørt og afgav udtalelse den 29. juli 2020 —
                  
               VEDTAGET DENNE AFGØRELSE:
         
            Artikel 1
            Genstand og anvendelsesområde
            
               1.   I denne afgørelse fastsættes de regler, som gælder for Kommissionens underretning af registrerede om behandlingen af deres personoplysninger i overensstemmelse med artikel 14, 15 og 16 i forordning (EU) 2018/1725 i forbindelse med den samarbejdsmekanisme, der er indført ved forordning (EU) 2019/452.
               I afgørelsen fastsættes også betingelserne for, hvornår Kommissionen kan begrænse anvendelsen af artikel 4, 14-17, 19, 20 og 35 i forordning (EU) 2018/1725 i henhold til forordningens artikel 25, stk. 1, litra a), c), d), g) og h), i forbindelse med denne samarbejdsmekanisme.
            
            
               2.   Denne afgørelse finder anvendelse på Kommissionens behandling af personoplysninger med henblik på eller i forbindelse med de aktiviteter, der udføres for at varetage Kommissionens opgaver, jf. forordning (EU) 2019/452.
            
         
         
            Artikel 2
            Gældende undtagelser og begrænsninger
            
               1.   Når Kommissionen udøver sine pligter med hensyn til de registreredes rettigheder i henhold til forordning (EU) 2018/1725, overvejer den, om en eller flere af undtagelserne i denne forordning finder anvendelse.
            
            
               2.   Hvis udøvelsen af de rettigheder og forpligtelser, der er fastsat i artikel 14-17, 19, 20 og 35 i forordning (EU) 2018/1725, i forbindelse med Kommissionens behandling af personoplysninger vil kunne bringe formålet med Kommissionens analyser og procedurer vedrørende screening af udenlandske direkte investeringer eller samarbejdsmekanismen i henhold til forordning (EU) 2019/452 i fare, herunder ved at afsløre Kommissionens redskaber og metoder, eller vil kunne påvirke andre registreredes rettigheder og frihedsrettigheder negativt, kan Kommissionen i henhold til artikel 3-7 i nærværende afgørelse begrænse anvendelsen af:
               
                           a)
                        
                        
                           artikel 14-17, 19, 20 og 35 i forordning (EU) 2018/1725 og
                        
                     
                           b)
                        
                        
                           princippet om gennemsigtighed, jf. artikel 4, stk. 1, litra a), i nævnte forordning, for så vidt som bestemmelserne heri svarer til de rettigheder og forpligtelser, der er fastsat i artikel 14-17, 19, 20 og 35 i forordning (EU) 2018/1725.
                        
                     
            
               3.   I henhold til artikel 3-7 kan Kommissionen begrænse de rettigheder og forpligtelser, der er omhandlet i denne artikels stk. 2:
               
                           a)
                        
                        
                           hvis udøvelsen af disse rettigheder og forpligtelser med hensyn til personoplysninger, der er indhentet fra en anden EU-institution, et andet EU-organ, agentur eller -kontor, kan begrænses af denne anden EU-institution, dette andet EU-organ, -agentur eller -kontor på grundlag af de retsakter, der er omhandlet i artikel 25 i forordning (EU) 2018/1725, eller i overensstemmelse med kapitel IX i denne forordning, eller i overensstemmelse med Europa-Parlamentets og Rådets forordning (EU) 2016/794 (4) eller med Rådets forordning (EU) 2017/1939 (5)
                           
                        
                     
                           b)
                        
                        
                           hvis udøvelsen af disse rettigheder og forpligtelser med hensyn til personoplysninger indhentet fra en medlemsstats kompetente myndighed kan begrænses af denne medlemsstats kompetente myndigheder på grundlag af de retsakter, der er omhandlet i artikel 23 i Europa-Parlamentets og Rådets forordning (EU) 2016/679 (6), eller på grundlag af nationale foranstaltninger til gennemførelse af artikel 13, stk. 3, artikel 15, stk. 3, eller artikel 16, stk. 3, i Europa-Parlamentets og Rådets direktiv (EU) 2016/680 (7)
                           
                        
                     
                           c)
                        
                        
                           hvis udøvelsen af disse rettigheder og forpligtelser bringer Kommissionens samarbejde med tredjelande eller internationale organisationer i fare, hvad angår screening af udenlandske direkte investeringer.
                        
                     Inden der anvendes begrænsninger i de tilfælde, der er nævnt i første afsnit, litra a) og b), hører Kommissionen de relevante EU-institutioner, -organer, -agenturer eller -kontorer eller kompetente myndigheder i medlemsstaterne, medmindre det er klart for Kommissionen, at anvendelsen af en begrænsning er fastsat ved en af de retsakter, der er nævnt i disse litraer.
               Første afsnit, litra c), finder ikke anvendelse, hvis den registreredes interesser eller grundlæggende rettigheder og frihedsrettigheder går forud for Kommissionens interesse i at samarbejde med tredjelande eller internationale organisationer.
            
            
               4.   Stk. 1, 2 og 3 berører ikke:
               
                           a)
                        
                        
                           anvendelsen af andre kommissionsafgørelser vedrørende interne regler om underretning af registrerede og begrænsning af visse rettigheder i henhold til artikel 25 i forordning (EU) 2018/1725
                        
                     
                           b)
                        
                        
                           artikel 23 i Kommissionens forretningsorden (8).
                        
                     
            
               5.   Enhver begrænsning af rettigheder og forpligtelser, jf. stk. 2, skal være nødvendig og forholdsmæssig under hensyntagen til risiciene for registreredes rettigheder og frihedsrettigheder.
            
         
         
            Artikel 3
            Underretning af registrerede
            
               1.   Kommissionen offentliggør databeskyttelsesmeddelelser på sit websted, hvorved alle registrerede underrettes om de af dens aktiviteter, der indebærer behandling af personoplysninger, med henblik på analyser og procedurer vedrørende screening af udenlandske direkte investeringer eller samarbejdsmekanismen i henhold til forordning (EU) 2019/452. Hvor det lader sig gøre, uden at samarbejdsmekanismens funktion bringes i fare, sikrer Kommissionen, at de registrerede underrettes individuelt i et passende format.
            
            
               2.   Når Kommissionen helt eller delvist begrænser underretningen af registrerede, hvis personoplysninger behandles med henblik på analyser og procedurer vedrørende screening af udenlandske direkte investeringer eller samarbejdsmekanismen i henhold til forordning (EU) 2019/452, dokumenterer og registrerer den årsagerne til begrænsningen i overensstemmelse med artikel 6 i denne afgørelse.
            
         
         
            Artikel 4
            Den registreredes indsigtsret, ret til sletning og ret til begrænsning af behandling
            
               1.   Hvis Kommissionen helt eller delvis begrænser registreredes ret til indsigt i personoplysninger, ret til sletning eller ret til begrænsning af behandling, jf. henholdsvis artikel 17, 19 og 20 i forordning (EU) 2018/1725, underretter den i sit svar på anmodningen om indsigt, sletning eller begrænsning af behandlingen den pågældende registrerede:
               
                           a)
                        
                        
                           om den anvendte begrænsning og om hovedårsagerne hertil og
                        
                     
                           b)
                        
                        
                           om muligheden for når som helst at klage til Den Europæiske Tilsynsførende for Databeskyttelse eller at indbringe en sag for Den Europæiske Unions Domstol.
                        
                     
            
               2.   Underretning om årsagerne til den begrænsning, der er omhandlet i stk. 1, kan udsættes, udelades eller afvises, så længe det vil være til skade for formålet med begrænsningen at videregive dem.
            
            
               3.   Kommissionen dokumenterer og registrerer årsagerne til begrænsningen i henhold til artikel 6.
            
            
               4.   Hvis retten til indsigt helt eller delvist begrænses, kan den registrerede udøve sin ret til indsigt gennem Den Europæiske Tilsynsførende for Databeskyttelse i henhold til artikel 25, stk. 6, 7 og 8, i forordning (EU) 2018/1725.
            
         
         
            Artikel 5
            Underretning af registrerede om brud på persondatasikkerheden
            Hvis Kommissionen begrænser meddelelsen af et brud på persondatasikkerheden til den registrerede, jf. artikel 35 i forordning (EU) 2018/1725, dokumenterer og registrerer den årsagerne til begrænsningen i henhold til denne afgørelses artikel 6.
         
         
            Artikel 6
            Dokumentering og registrering af begrænsninger
            
               1.   Kommissionen dokumenterer årsagerne til enhver begrænsning, der anvendes i henhold til denne afgørelse, herunder en vurdering af begrænsningens nødvendighed og proportionalitet, under hensyntagen til de relevante elementer i artikel 25, stk. 2, i forordning (EU) 2018/1725.
            
            
               2.   Det skal af dokumenteringen fremgå, hvordan den pågældende registreredes udøvelse af en rettighed vil kunne bringe formålet med Kommissionens analyser og procedurer med hensyn til screening af udenlandske direkte investeringer eller samarbejdsmekanismen i henhold til forordning (EU) 2019/452 eller formålet med restriktioner, der anvendes i henhold til denne afgørelses artikel 2, stk. 2 eller 3, i fare eller være til skade for andre registreredes rettigheder og frihedsrettigheder.
            
            
               3.   Dokumenteringen og, hvor det er relevant, det materiale, der indeholder de underliggende faktiske og retlige elementer, registreres. Det stilles efter anmodning til rådighed for Den Europæiske Tilsynsførende for Databeskyttelse.
            
         
         
            Artikel 7
            Begrænsningernes varighed
            
               1.   De begrænsninger, der er omhandlet i artikel 3, 4 og 5, finder fortsat anvendelse, så længe årsagerne hertil gælder.
            
            
               2.   Når årsagerne til en begrænsning som omhandlet i artikel 3 eller 5 ikke længere gælder, ophæver Kommissionen begrænsningen og meddeler den registrerede de vigtigste årsager til begrænsningen.
               Samtidig oplyser Kommissionen den registrerede om muligheden for når som helst at klage til Den Europæiske Tilsynsførende for Databeskyttelse eller at indbringe en sag for Den Europæiske Unions Domstol.
            
            
               3.   Kommissionen evaluerer anvendelsen af de i artikel 3 og 5 omhandlede restriktioner et år efter vedtagelsen og ved afslutningen af relevante, udførte kommissionsanalyser og -procedurer vedrørende screening af udenlandske direkte investeringer eller samarbejdsmekanismen i henhold til forordning (EU) 2019/452. Derefter vurderer Kommissionen, om det er nødvendigt at opretholde en begrænsning. Evalueringen skal omfatte en vurdering af begrænsningens nødvendighed og proportionalitet, under hensyntagen til de relevante elementer i artikel 25, stk. 2, i forordning (EU) 2018/1725.
            
         
         
            Artikel 8
            Evaluering foretaget af Kommissionens databeskyttelsesrådgiver
            
               1.   Kommissionens databeskyttelsesrådgiver underrettes uden unødigt ophold, når registreredes rettigheder begrænses i henhold til denne afgørelse. Efter anmodning gives databeskyttelsesrådgiveren adgang til dokumenteringen og al materiale, der indeholder underliggende faktiske og retlige elementer.
            
            
               2.   Databeskyttelsesrådgiveren kan anmode om en fornyet evaluering af begrænsningen. Databeskyttelsesrådgiveren underrettes om resultatet af den ønskede evaluering.
            
            
               3.   Kommissionen dokumenterer i hvert enkelt tilfælde, hvor anvendelsen af de rettigheder og forpligtelser, der er omhandlet i artikel 2, stk. 2, er begrænset, inddragelse af databeskyttelsesrådgiveren.
            
         
         
            Artikel 9
            Ikrafttrædelse
            Denne afgørelse træder i kraft på tredjedagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 15. oktober 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  Europa-Parlamentets og Rådets forordning (EU) 2019/452 af 19. marts 2019 om et regelsæt for screening af udenlandske direkte investeringer i Unionen (EUT L 79I af 21.3.2019, s. 1).
         
            (2)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
         
            (3)  I Kommissionen styres opbevaring af sagsakter ved hjælp af den fælles opbevaringsliste på kommissionsniveau (SEC (2019) 900). Opbevaringsperioden fastsættes i databeskyttelsesfortegnelserne for denne særlige behandling.
         
            (4)  Europa-Parlamentets og Rådets forordning (EU) 2016/794 af 11. maj 2016 om Den Europæiske Unions Agentur for Retshåndhævelsessamarbejde (Europol) og om erstatning og ophævelse af Rådets afgørelse 2009/371/RIA, 2009/934/RIA, 2009/935/RIA, 2009/936/RIA og 2009/968/RIA (EUT L 135 af 24.5.2016, s. 53).
         
            (5)  Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den Europæiske Anklagemyndighed (»EPPO«) (EUT L 283 af 31.10.2017, s. 1).
         
            (6)  Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).
         
            (7)  Europa-Parlamentets og Rådets direktiv (EU) 2016/680 af 27. april 2016 om beskyttelse af fysiske personer i forbindelse med kompetente myndigheders behandling af personoplysninger med henblik på at forebygge, efterforske, afsløre eller retsforfølge strafbare handlinger eller fuldbyrde strafferetlige sanktioner og om fri udveksling af sådanne oplysninger og om ophævelse af Rådets rammeafgørelse 2008/977/RIA (EUT L 119 af 4.5.2016, s. 89).
         
            (8)  C(2000) 3614 (EFT L 308 af 8.12.2000, s. 26).